作者:貫休
標題:送崔尚書朝覲
內容:至理契穹旻，方生甫與申。一麾歌政正，三相賀仁人。叵似盧懷慎，全如邵信臣。澄渟消宿蠹，煦愛劇陽春。對客煙花拆，焚香渥澤新。徵黃還有自，挽鄧住無因。峽水全輸潔，巫娥卻訝神。宋均顏未老，劉寵骨應貧。大醉辭王翦，含香望紫宸。三峰初有雪，萬里正無塵。伊昔林中社，多招席上珍。終期仙掌下，香火一相親。